JY LEES NOU Die Towerkrag van rolprente
Die reuk van vars springmielies is vir my sinoniem met fliek.
Ek word onmiddellik in my kop verplaas van die werklikheid na die wonderwêreld van die rolprentteater as ek springmielies ruik. Dis of dit my eie stukkie bederftyd is, tyd wat ek nie met ander mense hoef te deel nie. Dis net ek en die storie wat op die silwerdoek afspeel. Daar is niks beter as dit nie, behalwe wanneer ek op die naat van my rug op my eie bed lê met 'n boek in die hand. Miskien moet mens nie kies tussen die twee tydverdrywe nie, mens moet fliek en jy moet lees. Ek en Elmari de Vos het hierdie week 'n klomp boeke bymekaar gemaak wat verband hou met die rolprent- en televisiewêreld. Party gaan oor akteurs, ander oor filmmakers en sommiges was die inspirasie vir rolprente!
In hierdie boek bespreek Jane Fonda hoe ouer mense (45 en op) 'n energieke, liefdevolle en bevredigende lewe kan lei. Sy kyk na nuwe navorsing rakende 'n gesonde leefstyl en dek basies elf sleutelbestanddele vir 'n meer geïntegreerde lewe. Sy vertel staaltjies uit haar persoonlike lewe en die lewenslesse wat daarmee gepaard gaan. Van die sleutelbestanddele wat sy bespreek, is gesondheid, fiksheid, liefde, sosiale groei en slaappatroon. Die aktrise, fiksheidspionier en skrywer is 'n ikoon vir vroue van verskillende generasies.
Immergroen en immergewild! Of dit in boekvorm, op televisie of op die groot skerm is - hierdie verhaal bly 'n wenner by oud en jonk. Die boeke is nou in Afrikaans beskikbaar danksy die vernuftige vertaling uit die oorspronklike Frans deur Sonya Van Schalkwyk-Barrois. Dis in strokiesprent-formaat. Dis asof daar 'n tydloosheid is aan Asterix ten spyte daarvan dat dié karakter sy eerste verskyning reeds in 1959 gemaak het. Protea Boekhuis beplan om die hele reeks Asterix-boeke in Afrikaans te vertaal.
"As 'n hadida oor 'n huis vlieg en sy angsroep oor die vallei skeur, sê hulle dat iemand gaan sterf. Dit is dan wanneer die wolf uit sy skuilplek kruip om die roep te beantwoord..."
Dawid Minnaar, Anneke Weideman en Elize Cawood het uitgeblink in die fliek, wat verlede September vrygestel is. Saam met die fliek, het die filmdraaiboek ook as boek verskyn. -EdV
Die fliekweergawe in 2011 was die eerste Britse fliek met Steven Spielberg in die regisseurstoel. Dit was benoem vir ses Oscars, onder meer vir 2011 se beste fliek. - EdV
Dié boek in die Jacana Pocket Biography-reeks, geskryf deur Louise Viljoen, beskryf Ingrid Jonker se kinderdae, haar huwelik, egskeiding, verhoudings en die laaste dae voor haar dood. In 2011 is Paula van der Oest se rolprent, Black Butterflies, oor Ingrid Jonker se lewe vrygestel. Dié fliek het sewe internasionale toekennings gewen en was vir nog twee benoem ook. - EdV
Canterbury Classics se nuwe reeks boeke stel nou The Adventures of Sherlock Holmes vry in een bundel met 'n sagte leer-omslag. Hier kan jy nou self lees oor die dierbare Watson, die verleidelike Irene Adler. - EdV